text: Her er ballepresseren, japanerne vil ha'
  25 februar 2015 kl. 15.37
  Mitsubishi sendte onsdag to medarbejdere fra Japan til Varde i Vestjylland for at se på en landbrugsmaskine. De havde set en video på YouTube, og overvejer nu at sætte den i produktion.
  To japanere besøgte onsdag Varde for at se på en ballepresser. Og ikke bare en hvilken som helst ballepresser. Det er en maskine, der både kan snitte, presse og pakke ballerne ind i plastic.
  Opfindelsen er ejendommelig, fordi den kan klare alle tre opgaver før den færdige klods af halm, hø eller snittede majsplanter rammer jorden. Det er et koncept, som japanerne mener, de kan sælge i Asien.
  Men det var ikke ligetil at finde frem til ophavsmanden til den YouTube-video, der viste opfindelsen i aktion.
  - De havde ledt længe efter os for at finde ud af hvad for en fabrik, der stod bag maskinen. De havde slet ikke troet, at det var en maskinstation i Danmark, der stod bag, siger den stolte driftsleder, Anker Vestergaard til TV SYD.
  Hør driftslederen fra Varde Maskinstation forklare, hvad der gør ballepresseren unik (varighed: 0:55):
  